ફૂટપાથના સમારકામ દરમ્યાન ચારથી પાંચ ફૂટ જેટલી ઊંડી ગટર પર ઢાંકણું બેસાડવામાં આવ્યું ન હોવાથી તેમ જ ત્યાં કોઈ પણ પ્રકારના બૅરિકેડ્સ કે ડેન્જરની સાઇન દર્શાવતાં ર્બોડ પણ લગાડવામાં ન આવતાં ફક્ત હલકા વજનનું પ્લાયવુડ મૂકી દેવામાં આવ્યું હતું. એને પગલે ગુરુવારે ૨૭ નવેમ્બરે સાંજે ૬.૩૦ વાગ્યાની આસપાસ ફૂટપાથ પરથી પસાર થઈ રહેલો ૪૮ વર્ષનો વિજય ભાલેરાવ ગટરમાં પડી ગયો હતો અને ગંભીર રીતે જખમી થયો હતો. આ ઘટનામાં વિજયને માથામાં તેમ જ આંખમાં ગંભીર ઈજાઓ થઈ હોવાનું ડૉક્ટરોએ જણાવ્યું હતું. SL રોડની બન્ને બાજુની ફૂટપાથોનું દોઢ વર્ષ પહેલાં જ સમારકામ કરવામાં આવ્યું હતું અને હાલમાં ફૂટપાથ એકદમ સારી કન્ડિશનમાં હોવા છતાં સુધરાઈ અને નગરસેવિકા પોતાનાં કાર્યો દર્શાવવા એક જ ફૂટપાથને વારંવાર તોડી એનું સમારકામ કરાવતાં હોવાનો સ્થાનિક રહેવાસીઓએ આક્ષેપ કર્યો હતો.